Andrew Robertson (friidrettsutøver)

2007

Robertson ble engelsk U17-mester på 60 meter innendørs i februar 2007. Utendørs vant han 100 og 200 meter under det nordengelske U17-mesterskapet, og han deltok i European Youth Olympic Festival, der han fikk sølv på 100 meter, bak Ramil Guliyev, og gull på 4 x 100 meter stafett. I det åpne engelske U17-mesterskapet i friidrett vant han 200 meter og fikk bronse på 100 meter.

2008

Han ble U20-utøver i 2008, og vant 60 meter under det nordengelske innendørsmesterskapet (Northern Athletics Indoor Champs Senior/U20). Under det engelske U20-mesterskapet innendørs kom han på andreplass på 60 meter, bak Jordan Huggins, og satte ny personlig rekord på 6,76 sekunder. Han konkurrerte ikke i noen nasjonale eller internasjonale mesterskap utendørs denne sesongen.

2009

Han vant 60 meter under det engelske U20-mesterskapet innendørs i februar. Under det engelske U20-mesterskapet utendørs kom han på fjerdeplass på 100 meter, og satte personlig rekord i semifinalen, med 10,50 sekunder. I juli deltok han i Junior-EM i friidrett 2009, og kom der på fjerdeplass på 100 meter. Han deltok også på 4 x 100 meter stafett, der Storbrirannia fikk bronse.

2010

2010 var Robertsons første sesong som U23-utøver. Han vant 60 meter under det nordengelske mesterskapet innendørs, og deltok i Britisk mesterskap i friidrett innendørs 2010, men ble slått ut i semifinalen på 60 meter. Han vant 100 meter under det nordengelske mesterskapet utendørs i juni, og fikk sølv på denne distansen i det engelske U23-mesterskapet. Under Britisk mesterskap i friidrett 2010 ble han slått ut i semifinalen på 100 meter. Han kom på fjerdeplass på 100 meter under det engelske mesterskapet i friidrett.

2011

Robertson vant 60 meter under det nordengelske mesterskapet innendørs i 2011. Under Britisk mesterskap i friidrett innendørs 2011 nådde han finalen på 60 meter, og kom der på sjuendeplass. Han satte personlig rekord i semifinalen med 6,68 sekunder. Utendørs vant han 100 meter under det nordengelske mesterskapet i friidrett, og kom på andreplass under det britiske U23-mesterskapet, der han satte ny personlig rekord med 10,29 sekunder. Dette mesterskapet var også uttak til U23-EM i friidrett 2011, der han fikk bronse på 100 meter og sølv på 4 x 100 meter stafett. Under Britisk mesterskap i friidrett 2011 kom han på sjetteplass på 100 meter.

2012

Under Britisk mesterskap i friidrett innendørs 2012 kom han på andreplass på 60 meter, kun slått av Dwain Chambers, og han var den eneste U23-utøveren i finaleheatet. Han satte også ny personlig rekord med tiden 6,61 sekunder. 
Han representerte City of Manchester under Europacupen i friidrett for klubblag 2012 (Gruppe A), og vant der 100 meter, én hundredel foran Simone Collio fra italienske G.A. Fiamme Gialle. Han deltok i Britisk mesterskap i friidrett 2012, og kom der på åttendeplass på 100 meter.

2013

Robertson ble seniorutøver i 2013. Britisk mesterskap i friidrett innendørs 2013 ble arrangert i Sheffield, og Robertson kom der sist i sin semifinale, og nådde ikke finalen. Han kom på sjetteplass på 100 meter under Tom Jones Memorial Invitational i USA, og kom på andreplass på 100 meter under Hyundai Grand Prix i Florø. Han vant 100 meter under det sørengelske mesterskapet i friidrett. Under Britisk mesterskap i friidrett 2013 kom han på tredjeplass, med ny personlig rekord på 10,14 sekunder.

2014

Han deltok i Britisk mesterskap i friidrett 2014, og kom der på sjuendeplass på 100 meter. Den 23. august satte han ny personlig rekord på 100 meter, med tiden 10,10, under CAU Inter-County Championships.

2015

Storbritannia deltok i Super League under Lag-EM i friidrett 2015, og Robertson deltok der på det britiske stafettlaget som vant 4 x 100 meter stafett med ny mesterskapsrekord på 38,21 sekunder. Under Britisk mesterskap i friidrett 2015 kom han på fjerdeplass på 100 meter, fem hundredeler bak Ojie Edoburun som fikk bronse.

2016

Han satte personlig rekord på 60 meter under Britisk mesterskap i friidrett 2016, med 6,54 sekunder, og kom med det på andreplass bak James Dasaolu. Han ble tatt ut til å delta i VM i friidrett innendørs 2016, men ble der slått ut i semifinalen på 60 meter med ellevte beste tid. Utendørs kom han på andreplass på 100 meter under Tom Jones Memorial, og han kom på åttendeplass på 100 meter under Britisk mesterskap i friidrett 2016.

2017

Britisk mesterskap i friidrett innendørs 2017 (British Athletics Indoor Team Trials) ble arrangert i Sheffield, og Robertson vant der 60 meter. Dette var hans første britiske tittel i friidrett. Han ble dermed tatt ut til å delta i EM i friidrett innendørs 2017, der han nådde finalen, men ble diskvalifisert i finalen for tyvstart. Han vant 100 meter under Gouden Spike i Nederland og Sparkassen Gala i Tyskland, men han nådde ikke finalen på 100 meter under Britisk mesterskap i friidrett 2017.

2018

Han deltok i Indoor Meeting Karlsruhe, som var en del av IAAF World Indoor Tour, men nådde ikke finalen der. Han kom på andreplass på 60 meter under Britisk mesterskap i friidrett innendørs 2018, bak Chijindu Ujah. Under VM i friidrett innendørs 2018 ble han slått ut i semifinalen. Han deltok i Britisk mesterskap i friidrett 2018, men ble slått ut i semifinalen på 100 meter, der han løp på 10,60 i 2,2 m/s motvind. I slutten av juli løp han 100 meter på 10,06 under CAU Inter-County Championships, men dette var med 5,6 m/s medvind, så denne tiden teller ikke som personlig rekord.

2019

Robertson vant 60 meter under det nordengelske mesterskapet innendørs, og kom på femteplass under Britisk mesterskap i friidrett innendørs 2019. Utendørs deltok han i det nordengelske mesterskapet i friidrett (Northern Athletics U20 / Senior Championships), og fikk der gull på 100 meter og sølv på 200 meter.